Die driejarige seuntjie het saam met sy pa na 'n splinternuwe werpsel klein katjies gaan kyk. Toe hulle terugkom vertel hy opgewonde vir sy ma: "Daar is twee seuntjiekatjies en twee dogtertjiekatjies. "Hoe weet jy dit?" wil die ma weet. "Pappa het hulle opgetel en op hul magies gekyk," antwoord die seuntjie. "Ek dink dis op hul magies geskryf." 'n Ander driejarige het self sy skoene aangetrek. Sy ma sien toe dat hy die linkervoet se skoen aan die regtervoet het en andersom. "Seun," sê sy, "jou skoene is aan die verkeerde voete.." Hy kyk na haar en lag kliphard: "Ma maak seker 'n grappie," lag hy. "Ek weet dis my voete."